text: Котките и тяхната вродена лудост - Вестник Утро
  Котките и тяхната вродена лудост
  Любопитно | От: Lifestyle.bg | 25 октомври 2018, 14:57 | коментара
  Дори да имаме котка от дълги години, винаги ги има онези моменти, в които се чудим какво не му е наред на това животно и защо пак откачи. Със своето поведение котките могат да ни изненадват ежедневно както приятно, така и... не съвсем.
  Но ако някои от техните действия ни изглеждат не просто странни, а напълно нелогични, значи трябва да прочетем следващите редове. В тях "котешкият гуру" Тони Бъфингтън, цитиран от Vox, дава обяснение за странното поведение на домашните любимци.
  Един от недостатъците да имаме котка е, че няма как да скрием нещо на най-горния рафт с идеята да не може да го достигне. Котките си имат вродено влечение към високото и го демонстрират свободно при всяка удобна възможност. А обяснението защо често можем да ги видим на най-високата точка в стаята идва от първичните им инстинкти.
  Когато са в дивата природа, котките често се покатерват на някое дърво, за да имат по-добър поглед на територията, която обитават, и да наблюдават за потенциални заплахи. Е, при домашните котки заплахата може да е просто някоя играчка с причудлива форма, но това е друг въпрос.
  Малките кутии
  Влечението на котките към кашони, кутии и всякакъв вид предмети, в които могат да се поберат със сериозни усилия, е пословично. Неслучайно се шегуваме, че пухкавите домашни любимци могат да минават в течно състояние и да придобиват формата на съда, в който са поставени.
  А защо им е всичко това? Когато е на свобода, котката се храни с малки животни, като мишки и гълъби. А те имат навика да се крият в малки пространства. Затова тя е любопитна да надникне навсякъде, пък защо не и да се намести, въпреки че не й е много удобно.
  Местата за сън
  Колкото и легла да купим на котката си, много е вероятно тя най-безцеремонно да ги подмине и да легне да спи на най-невероятното място. Именно прикриването на подобни места, където никой няма да ги търси, помага на дивите котки да оцелеят хилядолетия наред. Затова, няма какво да се чудим, ако нашата писана е задремала някъде и няма откриване.
  Това си остава най-силния коз на котките за масово обезоръжаване на хора. Но зад издаването на тези странни звуци се крие нещо много по-важно - според Бъфингтън, вибрациите при мъркане са способни да успокояват болка и да възстановяват тъканите, както на котката, така и на човека, който я е прегърнал.
  Точенето на ноктите
  Ако имаме котка, надали имаме и здрав диван. Това са две взаимно изключващи се неща. С остренето на ноктите домашните любимци са не само по-добре подготвени за улов на плячка, но и разтягат гърба и мускулите си, а и се освобождават от стреса.
  А за да не ни се налага да подменяме дивана през няколко месеца, просто трябва да осигурим на котката си специално за целта приспособление.